[image: image1.png]ROMANIA




Parlamentul  României

Camera  Deputaţilor

Comisia pentru industrii si servicii






                 Bucureşti, 09.09.2008





                                                               Nr.23/288/2008
AVIZ

asupra proiectului de Lege pentru aprobarea Ordonanţei de urgenţă a Guvernului nr.23/2008 privind pescuitul şi acvacultura 



În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru industrii şi servicii a fost sesizată în regim de urgenţă, pentru aviz care va fi transmis Comisiei pentru agricultură, silvicultură, industrie alimentară şi servicii specifice şi Comisiei pentru administraţie publică, amenajarea teritoriului şi echilibru ecologic, cu proiectul de Lege pentru aprobarea Ordonanţei de urgenţă a Guvernului nr.23/2008 privind pescuitul şi acvacultura, transmis cu adresa nr. P.L.x 363 din 17 iunie 2008, înregistrat sub nr.23/288 din 18 iunie 2008.


Consiliul Legislativ, cu avizul nr.238/04.03.2008, avizează favorabil proiectul de ordonanţă de urgenţă cu observaţii şi propuneri preluate de iniţiator.



Senatul, în  şedinţa din 19 mai 2008, a adoptat proiectul de lege.



Proiectul de Lege are ca obiect de reglementare conservarea, administrarea şi exploatarea resurselor acvatice vii, activitatea de acvacultură, procesarea şi comercializarea produselor obţinute din pescuit şi acvacultură, în concordanţă cu reglementările Uniunii Europene. Se preconizează înfiinţarea Agenţiei Naţionale pentru pescuit şi Acvacultură, cu personalitate juridică, finanţată de la bugetul de stat, în subordinea autorităţii publice centrale care răspunde de pescuit şi acvacultură, autoritate de management a programului operaţional sectorial în domeniul pescuitului şi acvaculturii.



Examinarea proiectului de Lege a avut loc în şedinţa comisiei din data de 09 septembrie 2008. 



În urma dezbaterilor, membrii comisiei au hotărât, în unanimitate, avizarea favorabilă a proiectului de Lege cu următoarele menţiuni:


- sintagma ambarcaţiune care este menţionată în prezentul proiect de lege este cuprinsă în noţiunea de navă conform prevederilor art.23 din Ordonanţa Guvernului nr.42/1997 privind transportul naval, republicată, şi, în consecinţă, acest termen trebuie eliminat din tot cuprinsul ordonanţei de urgenţă;


- în textul proiectului de lege pentru aprobarea Ordonanţei de urgenţă a Guvernului nr.23/2008 trebuie menţionat că activitatea de pescuit se subordonează şi reglementărilor cuprinse în Legea apelor nr.107/1996.



Prin obiectul de reglementare şi conţinutul său, proiectul de Lege face parte din categoria legilor organice.



În conformitate cu prevederile art.75 din Constituţia României, republicată, Camera decizională pentru acest proiect de Lege este Camera Deputaţilor.

PREŞEDINTE,
Iulian Iancu
Consilieri parlamentari, 
Viorela Gondoş
Isabela Robe

